Il-Prim Ministru Joseph Muscat beda l-impenji tiegħu fil-kwartieri ġenerali tan-Nazzjonijiet Magħquda, fejn din il-gimgħa mad-disgħin mexxej mill-erbat irjieħ tad-dinja se jindirizzaw l-74 sessjoni tal-Assemblea Ġenerali ta’ din l-organizazzjoni dinija. Waqt li d-diskorsi tal-mexxejja dinjin lill-Assemblea Ġenerali ser jibdew minn għada, il-mexxejja preżenti attendew għal żewġ konferenzi ta’ livell għoli. L-ewwel waħda trattat l-isfida tat-tibdil fil-klima, b’mexxejja Ewropej, fosthom il-President Franċiż Emanuel Macron u l-Kanċillier Ġermaniża Angela Merkel, jinsistu għal azzjoni globali biex tkun indirizzata l-problema tat-tibdil fil-klima. Madankollu l-figura prinċipali f’din il-konferenza kienet l-istudenta Żvediża Greta Thunberg, li bdiet moviment studentesk favur azzjoni globali għall-ħarsien tal-klima. Hawnhekk hawn ukoll preżenza qawwija ta’ Kummissarji Ewropej, fosthom il-Kummissarju Malti Karmenu Vella, li qed jispjegaw il-ħidma tal-Unjoni Ewropea biex jintlaħqu l-miri għat-tnaqqis tal-emissjonijiet. Il-Prim Ministru Joseph Muscat attenda għal xi ħin f’din il-konferenza li mhix nieqsa mill-kontroversji, fosthom il-fatt li l-President Amerikan Donald Trump ta dahru lil din il-konferenza għaliex l-amministrazzjoni tiegħu ma temminx f’dan il-fenomenu, anke jekk hemm rapporti xjentifiċi li juru li l-attività tal-bniedem qed toħloq dawn il-problemi b’konsegwenzi serji għall-umanità. Fil-kwartieri ġenerali tan-Nazzjonijiet Magħquda hemm is-sensazzjoni li l-ammistrazzjoni Trump mhux biss tat dahra lil din il-konferenza iżda mbuttat konferenza oħra fl-istess ħin biex tiżvija l-attenzjoni. Il-President Trump kien il-kelliem ewlieni fit-tieni konferenza, li trattat il-libertajiet reliġujużi u kien imnebbaħ mill-attakk terroristiku li sar ftit xhur ilu fi New Zealand fuq żewż moskej. Il-Prim Ministru Joseph Muscat kien preżenti waqt id-diskors tal-President Amerikan, li l-preżenza tiegu hawnhekk tkompli tgħolli l-livell ta’ sigurtà fil-Kwartieri tan-Nazzjonijiet Magħquda.